CELEX: 52017PC0539
Language: hr
Date: 2017-09-20
Title: Izmjena Prijedloga uredbe o izmjeni Uredbe (EU) br. 1095/2010 o osnivanju europskog nadzornog tijela (Europskog nadzornog tijela za vrijednosne papire i tržišta kapitala) i izmjeni Uredbe (EU) br. 648/2012 u pogledu postupaka i tijela uključenih u izdavanje odobrenja za rad središnjim drugim ugovornim stranama i zahtjeva za priznavanje središnjih drugih ugovornih strana trećih zemalja (Komisijin prijedlog o EMIR-u II), koji je u postupku donošenja

EUROPSKA KOMISIJA
            Bruxelles, 20.9.2017.
            COM(2017) 539 final
            2017/0136(COD)
            Izmjena Prijedloga
            uredbe o izmjeni Uredbe (EU) br. 1095/2010 o osnivanju europskog nadzornog tijela (Europskog nadzornog tijela za vrijednosne papire i tržišta kapitala) i izmjeni Uredbe (EU) br. 648/2012 u pogledu postupaka i tijela uključenih u izdavanje odobrenja za rad središnjim drugim ugovornim stranama i zahtjeva za priznavanje središnjih drugih ugovornih strana trećih zemalja (Komisijin prijedlog o EMIR-u II), koji je u postupku donošenja
            
               
         
         
            
               OBRAZLOŽENJE
            
            
            
               
                  Komisija je 13. lipnja 2017. iznijela Prijedlog uredbe o izmjeni Uredbe (EU) br. 1095/2010 o osnivanju europskog nadzornog tijela (Europskog nadzornog tijela za vrijednosne papire i tržišta kapitala) i izmjeni Uredbe (EU) br. 648/2012 u pogledu postupaka i tijela uključenih u izdavanje odobrenja za rad središnjim drugim ugovornim stranama i zahtjeva za priznavanje središnjih drugih ugovornih strana trećih zemalja (Komisijin prijedlog o EMIR-u II [COM (2017) 331 final]).
               
               
                  Cilj je Prijedloga osigurati uniji tržišta kapitala učinkovitiji i dosljedniji sustav nadzora središnjih drugih ugovornih strana u interesu daljnje integracije tržišta, financijske stabilnosti i ravnopravnih uvjeta. Prijedlogom se među ostalim namjerava osigurati bliskija suradnja između nacionalnih nadležnih tijela za nadzor središnjih drugih ugovornih strana i središnjih banaka nadležnih za izdavanje valuta Unije. Stoga se predlaže da se u okviru Europskog nadzornog tijela za vrijednosne papire i tržišta kapitala (ESMA) osnuje novo tijelo („Izvršni odbor za središnje druge ugovorne strane”) koje će biti nadležno općenito za zadaće povezane sa središnjim drugim ugovornim stranama i posebno za nadzor središnjih drugih ugovornih strana Unije i središnjih drugih ugovornih strana trećih zemalja. Izvršni odbor za središnje druge ugovorne strane sastojat će se od stalnih članova i članova zaduženih za pojedinačnu središnju drugu ugovornu stranu. Stalni članovi uključuju predsjedatelja Izvršnog odbora za središnje druge ugovorne strane i dva neovisna direktora, koji djeluju neovisno i objektivno u interesu Unije u cjelini. Članovi zaduženi za pojedinačnu središnju drugu ugovornu stranu uključuju predstavnika nacionalnog nadležnog tijela država članica u kojima središnja druga ugovorna strana ima poslovni nastan, imenovanoga u skladu s Uredbom (EU) br. 648/2012, i predstavnika relevantne središnje banke izdanja odnosno relevantnih središnjih banaka izdanja. Osim toga, Prijedlogom se predviđa da stalni članovi Izvršnog odbora za središnje druge ugovorne strane sudjeluju u sastancima kolegija za središnje druge ugovorne strane na temelju Uredbe (EU) br. 648/2012 te da predsjedatelj Izvršnog odbora za središnje druge ugovorne strane predsjeda i upravlja tim sastancima, čime se jača ESMA-ina uloga u kolegijima.
               
               
                  Ovim se dokumentom dopunjuje Komisijin prijedlog o EMIR-u II. On je dio paketa mjera čija je svrha ojačati nadzor financijskih tržišta EU-a poboljšanjem rada sustava europskih nadzornih tijela. Konkretno, ovim se dokumentom predviđa dodjela dodatne zadaće Izvršnom odboru za središnje druge ugovorne strane. Ta se dodatna zadaća smatra potrebnom za djelotvornu uspostavu Izvršnog odbora za središnje druge ugovorne strane prije predstojeće reforme europskih nadzornih tijela.
               
            
            
               
            
            
               U točki 7. Komisijina Prijedloga uredbe Europskog parlamenta i Vijeća o izmjeni Uredbe (EU) br. 1095/2010 o osnivanju europskog nadzornog tijela (Europskog nadzornog tijela za vrijednosne papire i tržišta kapitala) i izmjeni Uredbe (EU) br. 648/2012 u pogledu postupaka i tijela uključenih u izdavanje odobrenja za rad središnjim drugim ugovornim stranama i zahtjeva za priznavanje središnjih drugih ugovornih strana trećih zemalja [COM(2017)331 final] u članku 44.b stavku 1. umeće se sljedeća točka (-a):
            
            
            
               „(-a)
                     donošenje odluka i mjera o pitanjima povezanima sa središnjim drugim ugovornim stranama u pogledu članaka 17., 19., 29., 29.a i 30. ove Uredbe;”.